Vaahterassa opitaan olemaan porukassa ja elämään oman sairauden kanssa. Palveluasumisyksikön vieraskirja kehottaa tarttumaan hetkeen.

Vaahterassa opitaan olemaan porukassa ja elämään oman sairauden kanssa. Palveluasumisyksikön vieraskirja kehottaa tarttumaan hetkeen. Marjut Suomi / Yle

Aamupuuron jämät katoavat sämpylätaikinan joukkoon, ja isossa keittiössä käy melkoinen pulina. Yhteiset puuhat kuuluvat Vaahteran arkeen. Lounas syntyy porukalla, jossa on mukana niin nuoria asukkaita kuin henkilökuntaakin.

Virallisemmin Vaahtera on Sopimusvuori Oy:n nuorille mielenterveyskuntoutujille tarkoitettu tehostetun tuen palveluasumisyksikkö Tampereen ydinkeskustassa. Asiakaspaikkoja on kahdeksan, ja kuntoutusyksikköön tullaan kotikunnan maksusitoumuksella. Vaahteraan on jonoa.

"Täällä on parasta, että ei jää yksin, jos tulee paha olo"

Vaahteran nuorilla on takanaan rankkoja kokemuksia. Tavallisimpia diagnooseja ovat masennus, epävakaa persoonallisuus tai ahdistuneisuushäiriö.

Tavoitteena on, että nuoret saavat kuntoutua turvallisessa ympäristössä.

– Vaahterassa saa ympärivuorokautista tukea. Tämä on sairaalan ja kodin välimuoto, kertoo sairaanhoitaja Tuomas Lemmetty.

Sairaanhoitaja Tuomas Lemmetty täydentää viikko-ohjelmaa. Marjut Suomi / Yle

Asukkaat ovat iältään 18-30-vuotiaita. Jotkut asuvat Vaahterassa kuukausia, jotkut pari vuottakin. Nuorille tärkeintä on, että apu ja tuki ovat lähellä. Välillä tulee ristiriitoja, mutta niitä opetellaan sovittelemaan.

– Aina, jos tulee paha olo, pääsee ohjaajan kanssa juttelemaan. Ei tarvi olla yksin sen pahan olon kanssa, sanoo yksi Vaahterassa asuvista.

– Apua saa aina, kiittävät nuoret vaahteralaiset.

"Itsenäistyminen jännittää"

Jokaiselle nuorelle räätälöidään oma henkilökohtainen kuntoutussuunnitelma. Sen mukaan katsotaan, milloin on aika itsenäistyä ja mennä elämässä eteenpäin.

– Ei siitä olisi tullut mitään, jos olisin heti muuttanut yksin asumaan. On paljon parempi tulla tätä kautta, yksi nuorista sanoo.

– Olen siirtymässä Siniseen Taloon. Se on asumisyhteisö, jossa on vähemmän tukea. Kyllä se tietysti jännittää.

Suurin osa Vaahteran asukkaista on kotoisin Pirkanmaalta.

Psykiatrista hoitoa karsittu kovalla kädellä

Psykiatrinen hoito Pirkanmaalla on pirstaleista ja osin jopa sattumanvaraista. Katso uutisjuttu, jossa kerrotaan mielenterveystyön ammattilaisten asettavan toivonsa soteuudistukseen.